Erik Larsen (V), 2003-01-15:
Venstre er ligesom forslagsstillerne selvfølgelig optaget af, at danske virksomheders vilkår ses i et internationalt perspektiv, og at den udvikling, som sker internationalt, også afspejles i den lovgivning, som gennemføres her i Folketinget.
Sådan har det for øvrigt også været under den tidligere regering.
Man har på de områder, der er nævnt i beslutningsforslaget, løbende haft lovreguleringer de seneste år.
I revisorlovgivningen, årsregnskabslovgivningen og selskabslovgivningen har der været tilretninger, som har taget udspring i den internationale udvikling, selvfølgelig først og fremmest på baggrund af udviklingen på børsmarkedet.
Tilliden hos aktionærer til virksomhederne har fået større betydning, eftersom flere og flere handler aktier på børserne, og vi har jo også den opfattelse, at det er vigtigt for danske virksomheder, at man i investorkredsene og hos aktionærerne har den nødvendige tillid.
Med hensyn til revisorlovgivningen er der, som ministeren nævner, allerede sat et arbejde i gang.
Der kommer formentlig allerede i denne måned et forslag til ny revisorlov fra regeringen, og alle de elementer, der er omkring habilitetsproblematikken, er jo og vil være indeholdt i regeringens lovforslag.
For mig at se er der ikke nogen grund til kommentere de enkelte elementer i lige præcis det, man peger på i beslutningsforslaget, men jeg kan blot sige, at vi synes, der er tale om en stramning, som måske ligger ud over det, som vi forventer, at EU-medlemsstaterne vil indføre.
Jeg vil gerne sige, at i det hele taget er det Venstres opfattelse, at de regler, vi skal have på dette område, er regler, der i høj grad bør ligge meget tæt op ad en fælles EU-linje.
Jeg synes, det er vigtigt for et land som Danmark, der jo ikke er et af de store lande, at vi har nogle regler, som er bundet meget op på EU's linje. Med hensyn til forslaget om regulering og ajourføring af årsregnskabsloven og selskabsloven vil jeg sige, at der er jo mange aktieselskaber, som netop på baggrund af Nørby-udvalget har indført forskellige af de tiltag, forslagsstillerne måske ønsker.
Der er virksomheder, som allerede fra den dag, hvor man kendte Nørby-udvalgets konklusioner, har indført en lang række af de nye ledelsesmetoder, og jeg vil også sige, at i forbindelse med insiderproblematikken, aktieoptioner osv. har vi jo nu fået nogle oplysningskanaler om lige præcis den form for incitamentsaflønning.
Om A- og B-aktier:
Angående problematikken, som forslagsstillerne også er fremme med, har Venstre den opfattelse, at der fortsat bør være mulighed for, at vi kan have selskaber i Danmark, som er organiseret med A- og B-aktier, netop for at man i de selskaber, hvor man ønsker det, kan beskytte de interesser, der kan være fra ejerside.
I visse tilfælde må vi jo også erkende, at stemmeretsbegrænsningerne kan være et værn mod fjendtlig overtagelse af virksomheder, som har et eller andet potentiale, typisk egenkapitalen, som andre måske er optaget af. Jeg tror, at det er fremgået af min ordførertale, at Venstre ikke kan støtte Socialdemokraternes beslutningsforslag, som ligger her, men også at vi selvfølgelig er klar til at diskutere regeringens forslag til revisorlov og andre initiativer på området.